1. ปัจจัยความเสี่ยง

ในการประกอบธุรกิจของบริษัท ปัจจัยความเสี่ยงที่สำคัญที่อาจส่งผลกระทบต่อการดำเนินธุรกิจ

  1. ความเสี่ยงด้านการพึ่งพาทีมผู้บริหารและวิศวกรระดับตั้งแต่ระดับผู้จัดการโครงการขึ้นไป

เนื่องจากธุรกิจของบริษัทต้องอาศัยความรู้ ความสามารถของบุคลากร
โดยเฉพาะอย่างยิ่งวิศวกรผู้ทำหน้าที่ควบคุมและบริหารโครงการ ตั้งแต่ระดับผู้จัดการโครงการ
ซึ่งหากบริษัทสูญเสียวิศวกรเหล่านี้ไปย่อมส่งผลกระทบต่อความสามารถในการรับงานและการบริหารจัดการ
บริษัทลดความเสี่ยงด้วยการจัดให้มีสวัสดิการและมาตรการจูงใจพนักงานให้มีความผูกพันกับองค์กรในระยะยาว
มีนโยบายการบริหารและพัฒนาบุคลากรอย่างต่อเนื่อง เช่น กำหนดให้มีประกันสุขภาพพนักงาน
การให้ทุนการศึกษาระดับปริญญาโท และ Mini MBA รวมถึงมีการกระจายอำนาจการบริหารงาน
ในรูปคณะกรรมการบริหารเพื่อลดการพึ่งพิงบุคลากรเป็นรายบุคคล

  ณ 31 ธันวาคม 2549 บริษัท มีวิศวกรทั้งสิ้น 60 คน
  โดยแบ่งเป็นวิศวกรระดับผู้อำนวยการโครงการและ

ผู้จัดการโครงการจำนวนรวม 17 คนแยกเป็นผู้จัดการโครงการควบคุมงานวิศวกรรมไฟฟ้าจำนวน
12 คน ควบคุม

งานติดตั้งเสาโทรคมนาคมจำนวน 2 คน และควบคุมงานระบบปรับอากาศและระบบสุขาภิบาลจำนวน
3 คน ส่วนวิศวกรที่เหลือทำหน้าที่ผู้ช่วยผู้จัดการโครงการ และวิศวกรประจำฝ่ายต่างๆ รวม 43 คน

2. ความเสี่ยงจากความไม่สม่ำเสมอของด้านรายได้

  ความเสี่ยงจากการให้บริการงานในลักษณะโครงการ

รายได้หลักของบริษัทมาจากการให้บริการซึ่งมีลักษณะเป็นรายโครงการที่มีกำหนดเวลาแล้วเสร็จไม่ใช่เป็นสัญญาว่าจ้างทำงานระยะยาว
ดังนั้น
ความต่อเนื่องในกระแสรายได้ของบริษัทจึงขึ้นอยู่กับความสามารถในการชนะประมูลหรือได้รับเลือกเข้าทำงานในแต่ละโครงการซึ่งเป็นลักษณะปกติธุรกิจของผู้ประกอบการในอุตสาหกรรมประเภทให้บริการแบบรับเหมาทั่วไป

บริษัทมีกำหนดนโยบายที่จะลดความเสี่ยงเรื่องความสม่ำเสมอของรายได้ด้วยการขยายกลุ่มลูกค้าเป้าหมายเช่นการประมูลงานกับการรถไฟแห่งประเทศไทย
ทั้งนี้เพื่อเพิ่มฐานลูกค้าให้หลากหลายและเพิ่มโอกาสในการชนะการประมูลงานมากขึ้น
นอกจากนี้บริษัทยังขยายฐานไปยังธุรกิจที่ต่อเนื่อง เช่น
การให้บริการบำรุงรักษาระบบและอุปกรณ์ในสถานีไฟฟ้าและสายส่งแรงสูง

ความเสี่ยงจากรายได้ที่ยังไม่เรียกเก็บ

ในบางโครงการที่งานก่อสร้างแล้วเสร็จ แต่บริษัท อาจไม่สามารถออกใบเรียกเก็บเงินได้
เนื่องจากความล่าช้าในการตรวจรับงานของผู้ว่าจ้าง และ/หรือเจ้าของงาน
บริษัทมีนโยบายให้พนักงานมีการประสานงานพร้อมติดตามผลการตรวจรับจากผู้ว่าจ้าง
และ/หรือเจ้าของงานอย่างใกล้ชิด

ความเสี่ยงจากการพึ่งพิงกลุ่มลูกค้า

จากการให้บริการทั้งแก่ลูกค้าภาคเอกชนและภาครัฐ
ส่งผลให้ผลการดำเนินงานของบริษัทจะขึ้นอยู่กับการขยายการลงทุน/การเติบโตของลูกค้าในแต่ละกลุ่ม
รวมถึงความสามารถและสภาวะการแข่งขันในการประมูลงานต่างๆ

  บริษัทมีนโยบายในการทำงานอย่างมีคุณภาพ ตรงต่อเวลา
  และพยามยามรักษาสัดส่วนรายได้งานบริการจาก

ภาครัฐและภาคเอกชนให้อยู่ในระดับใกล้เคียงกัน เพื่อลดความเสี่ยงจากการพึ่งพิงกลุ่มลูกค้า
และเพื่อรักษาระดับอัตราการเติบโตของรายได้ของกิจการ และระดับอัตรากำไรที่เหมาะสม

  ความเสี่ยงจากความผันผวนทางเศรษฐกิจและการเมือง

ความผันผวนของสภาพเศรษฐกิจ
หรือการเปลี่ยนแปลงทางการเมืองอาจมีผลกระทบโดยตรงต่องบประมาณการลงทุน
และบรรยากาศการลงทุนภายในประเทศ ส่งผลต่อเนื่องถึงภาวะธุรกิจให้บริการออกแบบ จัดหา
และบริการติดตั้งงานระบบวิศวกรรมไฟฟ้า และงานระบบไฟฟ้าและเครื่องกล

อย่างไรก็ตาม
ความผันผวนทางด้านเศรษฐกิจและการเมืองอาจเป็นปัจจัยที่ทำให้ภาคการลงทุนชะลอตัวลง
แต่อาจไม่เป็นผลกระทบต่อบริษัทมากนัก
เนื่องจากกลุ่มลูกค้าของบริษัทส่วนหนึ่งเป็นหน่วยงานภาครัฐที่มีหน้าที่จัดหาปริมาณสำรองกระแสไฟฟ้าให้เพียงพอต่อการขยายตัวของเศรษฐกิจ
ซึ่งคาดว่า ความต้องการพลังงานไฟฟ้าจะเพิ่มขึ้นเฉลี่ย 6.0% ต่อปี กลุ่มลูกค้าภาครัฐเช่น
การไฟฟ้าฝ่ายผลิตฯ การไฟฟ้าส่วนภูมิภาค นี้จะมีการลงทุนตามแผนการลงทุนที่ชัดเจน
ทำให้บริษัทมีโอกาสสร้างรายได้อย่างต่อเนื่อง ดังนั้น
ความเสี่ยงทางด้านเศรษฐกิจและการเมืองจะส่งผลกระทบต่อรายได้จากการให้บริการในงานระบบวิศวกรรมไฟฟ้าและงานระบบไฟฟ้าและเครื่องกลของบริษัทในกลุ่มลูกค้าภาคเอกชนเพียงระยะสั้น

3. ความเสี่ยงจากการเพิ่มขึ้นของต้นทุน

ความเสี่ยงจากการดำเนินโครงการล่าช้ากว่าเวลาที่กำหนดตามสัญญา

ในการดำเนินธุรกิจให้บริการแบบรับเหมา
หากการดำเนินโครงการมีความล่าช้าจากกำหนดการที่วางไว้ย่อมจะกระทบต่อต้นทุนโครงการ
และอาจส่งผลให้บริษัทถูกเรียกค่าเสียหายจากความล่าช้าของการส่งมอบงานได้
โดยความล่าช้าของโครงการอาจจะเป็นผลมาจากเจ้าของโครงการเอง
เช่นต้องการเปลี่ยนแปลงแบบก่อสร้าง หรือมาจากการว่าจ้างผู้รับเหมาช่วง
หรือจากการทำงานของบริษัท กรณีความล่าช้าเกิดจากเจ้าของโครงการ
บริษัทจะเรียกเก็บค่าใช้จ่ายที่เพิ่มขึ้นจากเจ้าของโครงการ ส่วนความล่าช้าที่เกิดจากผู้รับเหมาช่วง
บริษัทจะเข้าควบคุมการทำงานโดยเป็นผู้จัดซื้อวัสดุอุปกรณ์ หรือ
จัดหาผู้รับเหมาช่วงรายอื่นเข้าทำงานแทน โดยผู้รับเหมาช่วงรับผิดชอบค่าใช้จ่ายที่เกิดขึ้น
สำหรับในส่วนของบริษัท บริษัทเน้นการพัฒนาความสามารถของบุคลากร
โดยเฉพาะอย่างยิ่งในส่วนที่เกี่ยวข้องกับการบริหารโครงการ
รวมถึงการจัดสรรทีมงานให้เหมาะสมกับงานที่ได้รับมอบหมาย

  ความเสี่ยงจากการเปลี่ยนแปลงราคาวัสดุและอุปกรณ์

  เนื่องจากธุรกิจของบริษัทต้องเสนอราคารับเหมาแบบตายตัว
  ตั้งแต่เริ่มประมูลงานจนกระทั่งงานติดตั้งแล้ว

เสร็จ ซึ่งในระหว่างช่วงเวลาดังกล่าวราคาของวัสดุและอุปกรณ์ อาจมีการเปลี่ยนแปลงสูงขึ้น
ซึ่งจะส่งผลให้บริษัทมีต้นทุนในการติดตั้งของโครงการสูงขึ้น

ในทางปฏิบัติ บริษัทจะทำการตกลงกับผู้จัดจำหน่ายตั้งแต่ช่วงของการเริ่มประมูลงาน
เพื่อให้ได้รับการยืนยันราคาล่วงหน้า
ครอบคลุมระยะเวลาที่ผู้ว่าจ้างพิจารณาราคาและเมื่อลงนามในสัญญาจ้างบริษัทจะออกคำสั่งซื้อเพื่อควบคุมต้นทุนให้คงที่
กรณีวัสดุทั่วไปบริษัทจะรวบรวมปริมาณสั่งซื้อจากหลายๆ โครงการ เพื่อเพิ่มอำนาจต่อรอง
ทำให้มีราคาต้นทุนต่อหน่วยที่ลดลง ดังนั้น
ที่ผ่านมาบริษัทจึงได้รับผลกระทบจากการเปลี่ยนแปลงราคาวัสดุทั่วไปไม่มากนัก

ความเสี่ยงจากการควบคุมและบริหารจัดการ

ปัญหาหนึ่งที่พบในธุรกิจก่อสร้างทั่วไปคือการควบคุมและบริหารจัดการโครงการที่อาจกระทำได้ไม่ทั่วถึง
เนื่องจากการดำเนินงานมีลักษณะเป็นโครงการซึ่งตั้งอยู่ตามพื้นที่ของลูกค้าแต่ละราย
จึงอาจก่อให้เกิดปัญหาการขาดความเอาใจใส่ในงาน และความล่าช้าของโครงการ

บริษัทตระหนักถึงปัญหาดังกล่าว จึงได้แต่งตั้งและมอบหมายงานโครงการให้แก่ผู้จัดการโครงการ
โดยพิจารณาถึงงานที่อยู่ในความรับผิดชอบปัจจุบัน
รวมทั้งความสามารถและความชำนาญเฉพาะด้านของผู้จัดการโครงการแต่ละราย ทั้งนี้
เพื่อให้ผู้ที่ได้รับมอบหมายงานสามารถดูแลและบริหารงานที่มีอยู่ได้อย่างทั่วถึง
และบริษัทได้กำหนดให้กลุ่มวิศวกรผู้บริหารเป็นผู้ดูแลการบริหารจัดการของผู้จัดการโครงการอีกชั้นหนึ่ง
นอกจากนี้ บริษัทยังจัดทำหลักจรรยาบรรณเพื่อให้กรรมการ ผู้บริหาร
และพนักงานทุกคนได้ทราบถึงมาตรฐานการปฏิบัติตนเพื่อเป็นแนวทางให้ทุกคนปฏิบัติหน้าที่ด้วยความซื่อสัตย์สุจริตอีกด้วย

4. ความเสี่ยงด้านเงินทุนหมุนเวียน

บริษัท จำเป็นต้องใช้เงินทุนหมุนเวียนประมาณร้อยละ 10-15 ของมูลค่างานแต่ละโครงการ
เพื่อใช้ในขั้นตอนการประมูลงาน การเตรียมงาน รวมถึงการจัดซื้อจัดจ้าง
ซึ่งเป็นขั้นตอนก่อนที่จะได้รับชำระเงินจากผู้ว่าจ้างตามสัญญา หากขาดการบริหารเงินทุนหมุนเวียนที่ดี
หรือมีการเปลี่ยนแปลงการชำระเงิน อาจส่งผลต่อการดำเนินโครงการให้แล้วเสร็จ
หรือความสามารถในการได้รับงานใหม่ หรือการขยายธุรกิจของบริษัท

อย่างไรก็ตามลูกค้าส่วนใหญ่ของบริษัทเป็นลูกค้าภาครัฐ และลูกค้าภาคเอกชนที่มีคุณภาพ
บริษัทจึงไม่ประสบกับปัญหาการเปลี่ยนแปลงการชำระเงินของผู้ว่าจ้างมากนัก อีกทั้ง
บริษัทได้มีการตรวจสอบสถานะทางการเงินของผู้ว่าจ้างก่อนการยื่นประมูลงาน
และมีการเจรจาเพื่อให้เงื่อนไขในการชำระเงินมีความรัดกุมและเป็นประโยชน์ต่อบริษัท
นอกจากนี้บริษัทมีสัญญาวงเงินสินเชื่อกับธนาคารที่สนับสนุนให้ตลอดการดำเนินงานในโครงการ
บริษัทจึงมีสภาพคล่องที่เพียงพอ

5. ความเสี่ยงจากการเข้าร่วมในกิจการค้าร่วม (Consortium)

ในกรณีที่บริษัทได้เข้าร่วมในกิจการค้าร่วมกับผู้ร่วมทุนภายนอกเมื่อบริษัทต้องการขยายฐานลูกค้าหรือต้องการประมูลงานที่มีมูลค่าโครงการสูงขึ้น
ซึ่งบริษัทและผู้ร่วมทุนจะมีภาระความรับผิดชอบต่อผู้ว่าจ้างแบบร่วมกัน (Joint and Several)
ในกรณีที่ผู้ร่วมทุนไม่สามารถปฏิบัติตามหน้าที่หรือดำเนินการตามที่ระบุในสัญญาได้
บริษัทอาจต้องปฏิบัติหน้าที่ส่วนดังกล่าวแทนหรืออาจต้องลงทุนเพิ่มเติมหรือชดใช้ค่าเสียหายใดๆ
ที่เกิดขึ้น ทั้งนี้
บริษัทได้ตรวจสอบคุณสมบัติของผู้ร่วมทุนก่อนร่วมดำเนินการอย่างเข้มงวดและจะเลือกผู้ร่วมทุนที่มีสถานะทางการเงินและความสามารถในการทำงานที่ไม่ด้อยไปกว่าบริษัท

6. ความเสี่ยงจากอัตราแลกเปลี่ยน

เนื่องจากในการจัดหาวัสดุและอุปกรณ์ในการดำเนินงานบางส่วน
จำเป็นต้องสั่งซื้อวัสดุและอุปกรณ์จากต่างประเทศ
โดยที่ผ่านมาบริษัทมีการสั่งซื้อวัสดุอุปกรณ์จากต่างประเทศ
บริษัทกำหนดนโยบายให้มีการซื้อเงินตราต่างประเทศล่วงหน้า (Forward Contract)
อย่างไรก็ตามคณะกรรมการบริหารอาจพิจารณาไม่ทำสัญญาดังกล่าวหากมีความมั่นใจในการคาดการณ์แนวโน้มอัตราแลกเปลี่ยนดังเช่นภาวการณ์แข็งของค่าเงินบาทในปัจจุบัน
นอกจากนี้ในบางกรณีบริษัทจะขอให้ผู้ว่าจ้างเปิดเลตเตอร์ออฟเครดิตให้ผู้ขายโดยตรง

7. ความเสี่ยงอื่นๆ

ได้แก่ความเสี่ยงที่อยู่เหนือการควบคุมของบริษัท หรือมิอาจควบคุมได้ หรือภัยพิบัติตามธรรมชาติ เช่น
แผ่นดินไหว สึนามิ อุทกภัย วาตภัย เป็นต้น ซึ่งบริษัทได้ลดความเสี่ยงเหล่านี้
โดยกำหนดไว้ในสัญญาของโครงการเป็นข้อยกเว้นที่จะต้องรับผิดชอบ
และสำหรับโครงการที่มีมูลค่าสูงหรือโครงการของหน่วยงานภาครัฐ
บริษัทจะจัดทำประกันภัยเพื่อคุ้มครองความเสี่ยงทุกประเภท (Insurance for all risk)